Budism Eestis

Budism Eestis on Eestis ja/või eesti keeles toimuv budismialane tegevus, sealhulgas budismi uurimine (budoloogia, orientalistika) kui ka tegelik praktiseerimine.

Karl Tõnisson

Aastast 1922 tegutses Eestis budistlik munk Karl Tõnisson. Ta andis välja trükiseid ja pidas loenguid budismist. Ta lahkus Eestist 1931. aastal koos oma õpilase Friedrich Lustigiga.

Akadeemiline orientalistika

1960. aastate lõpul suurenes huvi idamaiste keelte ja kultuuride vastu. Pent Nurmekunna ja Uku Masingu innustusel hakati Tartus õppima hiina, tiibeti, sanskriti jt keeli ning tõlkima budistlikke tekste. Tartu Ülikooli orientalistikakabinet eesotsas Linnart Mälliga korraldas loenguid, kursusi ja konverentse ning andis välja mitmeid oluliste tekstide tõlkeid. Sellest ringkonnast kasvas välja suur hulk budismi, hinduismi, taoismi jt õpetuste tundjaid ja tekstide tõlkijaid (Andres Herkel, Maret Kark, Märt Läänemets, Teet Toome, Martti Kalda, Alari Allik, Rein Raud jt). Tänapäeval jätkavad sellealast tegevust Tartu Ülikooli orientalistikakeskus, Eesti Akadeemiline Orientaalselts ja Budismi Instituut.

Budismihuviliste ringid

1982. aastal asutas Vello Väärtnõu Tallinnas esimese organiseeritult toimiva budistliku grupi Eestimaa Budistliku Vennaskonna ehk Taola, mis järgis Tiibeti budismi ningma koolkonna õpetust. 1980. aastatel rajas vennaskond Eestisse neli stuupat ning tõlkis peamiselt inglis- ja venekeelseid budismiteemalisi kirjutisi. Tänu Burjaatias loodud kontaktidele saabusid paaril korral Eestisse ka sealsed laamad. 1980. aastate lõpupoole, Eesti jaoks murrangulisel perioodil, hakkasid mõned vennaskonna liikmed osalema ka poliitikas. Poliitikas kaasalöömine tõi kaasa ka vennaskonna põhiliikmete Eestist lahkumise ja organisatsiooni lagunemise.

Esimeseks ametlikult registreeritud ühenduseks sai pärast 1988. aastat tegutsema hakanud Eesti Budistlik Liit, mis järgis üldbudistlikku suunda ning oli avatud kõikidele budistlikele õpetustele. Budistliku liidu kutsel saabusid Eestisse õpetama esimesed õpetajad väljastpoolt endise NSV Liidu territooriumi, sealhulgas külalisõpetajad Triratna budistliku kogukonna (vana nimega Lääne Budistliku Vennaskonna Sõbrad) Soome keskusest.

Tallinnas registreeritud Eesti Budistliku Liidu liikmeskonnast lähtus hiljem mitu iseseisvat budistlikku  ühendust, nende hulgas ka Eesti Budistlik Kogudus Drikung Kagjü Ratna Šri Keskus, Lääne Budistliku Vennaskonna Sõprade Tallinna keskus ehk (praeguse nimega Budakoda) ning hiljem ka Tiibeti Budismi Nyingma Eesti Kogudus.

Sanghad ja keskused 

 Eesti Theravaada Sangha on budistlik organisatsioon, mida juhib Ṭhitañāṇo bhikkhu (kodanikunimega Andrus Kahn), sekretär on Ṭhitamedha bhikkhu (Maarek Lind).

 Drikung Kagyu Ratna Shri Keskus on tiibeti budismi keskus Tallinnas. Korraldatakse iganädalasi praktikaõhtuid, meditatsioonikursuseid algajatele, temaatilisi harjutuspäevi ning külalislaamade loenguid-seminare. Aeg-ajalt toimuvad ka mitmepäevased harjutuslaagrid. Tallinna Drikungi keskuse vaimseks peajuhiks on Drikungi koolkonna pealaama HH Drikung Kyabgon Chetsang Rinpoche. Tema vaimset nägemust viib ellu pealaama esindajana Eestis tegutsev laama Drupon Sangyas Rinpoche.

 Budakoda on budistlik hariduskeskus Tallinnas ja Tartus, mille eesmärk on kasvatada Buddha õpetuste tundmist Eestis. Budakoda on toetanud budistlike raamatute ja teiste õppematerjalide tõlkimist ja kirjastamist, sealhulgas Vajragupta “Budism igapäevaelus: meelerahu teejuht”, Andrew Skilton “Budismi lühiajalugu”, David Loy “Raha, seks, sõda, karma”, Maitreyabandhu “Elu täie tähelepanuga”, “Ida mõtteloo leksikon” jm. Budakoja veebilehelt saab tasuta alla laadida mitmesuguseid eesti keelde tõlgitud budistlikke raamatuid.

Organisatsioonid ja usulised ühendused

Budismi Instituut
Eesti Akadeemiline Orientaalselts
Tartu Ülikooli Orientalistikakeskus
Eesti Budistlik Kogudus Drikung Kagjü Ratna Šri Keskus
Tiibeti Budismi Nyingma Eesti Kogudus,
Budakoda
Eesti Theravaada Sangha
Eesti-Tiibeti Kultuuriselts

Kirjandus

Budismi pühad raamatud I. Seadmuseratta käimapanemine, Lühikesed lugemised, Dhammapada. Tõlkija, eessõna autor ja kommenteerija: Linnart Mäll. Ilmumisaeg: 2004. Kirjastus: Lux Orientis. ISBN 9789985789117.

Budismi pühad raamatud II. Teemantsuutra, Südasuutra, Ühetähesuutra. Tõlkija, eessõna autor ja kommenteerija: Linnart Mäll. Ilmumisaeg: 2005. Kirjastus: Lux Orientis. ISBN 9789949133321.

Budismi pühad raamatud III. Šāntideva. Bodhitšarjāvatāra. Tõlkija, eessõna autor ja kommenteerija: Linnart Mäll, Toimetaja: Urmas Pappel, Teet Toome. Ilmumisaeg: 2008. Kirjastus: Lux Orientis. ISBN 9789949180028.

Preem,  Britt-Maria  &  Põlenik,  Ave  2001.  Budistlikud  kogudused  Eestis  1984–2001. Bakalaureusetöö. Tartu: Tartu Ülikooli usuteaduskond.

Põlenik, Ave 2004. Budismist Eestis. Altnurme, Lea (koost ja toim). Mitut usku Eesti: valik usundiloolisi uurimusi. Tartu: Tartu Ülikooli kirjastus, lk 67–95.

Lauri Liiders. Triratna Budistlik Kogukond: juhtumiuuring budistlikust kogudusest Eestis. – Ajakiri "Mäetagused" nr 53, 2013, lk 91-110.

Välislingid

 Eesti Akadeemiline Orientaalselts
 Budismi Instituut
 Tartu Ülikooli Orientalistikakeskus
 Eesti Theravaada Sangha
 Drikung Kagjü Keskus
 Budakoda